नई दिल्‍ली: बर्मिंघम के एजबेस्टन क्रिकेट मैदान पर भारत और पाकिस्तान के बीच जिस रोमांचक मैच की उम्मीद की जा रही थी वह नहीं देखने को मिला. भारत और पाकिस्तान के बीच क्रिकेट मैच हमेशा रोमांचक होता है लेकिन रविवार को खेला गया मैच एकतरफा था. पाकिस्तानी पारी के 20 ओवर के बाद लगभग तय हो गया था कि पाकिस्तान हार रहा है और वही हुआ. पाकिस्तान इस मैच को 124 रन से हार गया. बारिश से प्रभावित इस मैच को 50 ओवर से घटाकर 48 ओवर कर दिया गया था. टॉस हार कर पहले बल्लेबाजी करते हुए भारत ने निर्धारित 48 ओवरों में तीन विकेट पर 319 रन का विशाल स्कोर खड़ा किया था. डकवर्थ-लुइस नियम के तहत पाकिस्तान को 41 ओवर में 289 रन बनाने थे लेकिन पाकिस्तान के बल्लेबाज भारतीय गेंदबाज़ों के सामने घुटने टेकते नज़र आए. पाकिस्तान निर्धारित 41 ओवरों में सिर्फ 164 रन ही बना पाया.